Temgarad ɣef tudrin nniḍen, acku di tɛacuṛt yal tawacult yellan daxel n tadddart win uɣur yerna weqcic yewwi-d fella-s ad ixdem tamaɣra-agi, imi d saḍuf id-ssufeɣ tesqamut n taddart, tameɣra-agi tettili-d yiwen n wass uqbel taɛacuṛt. Deg wass-a tawacult-nni ara ixedmen tameɣra ad snubget akk wid isen-yittilin ama daxel n taddart ama di beṛṛa n taddart, tilawin ara d-yasen ɣer wexxam n tmeɣra ttaɛrakent tiḥbulin, xeddment aɛmamn lqaḍi, fettlent seksu sewayent timellalin deg waman, xeddment urar n lxalat. Azekka-nni ṣṣbeḥ zik ɣef tamert tis 3 (Kraḍ) ad d-awint arrac i d- ilulen ɣer lǧamaɛ, ad lḥun deg ubrid ad xeddmen urar mi uwwḍen ɣer lǧamaɛ segyiyizen-ten dinn-a dawaren-d i tlemmast n lǧamaɛ mi selken ad drren igerdan-nni s axxam mi tewweḍ tamert d 06 (Seddis) n ṣṣbaḥ. Mi d-yewweḍ yiḍ ttcebbiḥent lxalat tarbut n seksu s laḥlawat d zzbib, akked tmellalin, mi kfant akk, ttawint tlawin tarbut-nni d teḥbulin-nni akken n uɛemmam n leqaḍi akked ttemlalin tuftiyin ɣer lǧamaɛ, ttefraqen-ten iɛeggalen n tesqamut n taddart ɣer teckaṛin. Mi tewweḍ d 09(tẓa )n ṣṣbaḥ, iɛeggalen n taddart ttalin ɣer lǧamaɛ, ssawalen-d i yal yiwen s yisem-is iwakken ad yawi amur-is, tameddit n wass ttruhunt tlawin n taddart ɣer lemqam n Buciker.